Cecilia Bååth-Holmberg

Cecilia Ulrika Laura Lovisa Bååth-Holmberg (Malmö, 1857ko martxoaren 1a – Stockholm, 1920ko uztailaren 30a) suediar idazle, itzultzaile, irakasle eta aktibista izan zen. Batez ere Härlig är jorden ereserkiaren suedierazko itzulpenagatik ezaguna, Litteris et Artibus domina eskuratu zuen bere ekarpen esanguratsuengatik. Moral publikoaren defendatzaile aktiboa zen eta Suediako Kultura Moralaren Elkarte Nazionala sortu zuen 1909an.

 Bizitza 
Cecilia Bååth-Holmberg 1857ko martxoaren 1ean jaio zen Malmön, Suedian. Bere aita Laurentius Andreas Bååth bikarioa zen, eta ama, Alfhilda Bååth, familia alemaniar batetik zetorren. Oso gaztea zela, aita hil zitzaion. Familia fededun batean hazi zen, eta horrek gizarte-kontzientzia sendoa garatzen lagundu zion.

1877an, Teodor Holmbergekin ezkondu zen. Senar-emazteak Västmanlandera joan ziren bizitzera, non Teodor Tärnako eskolako lehen zuzendaria izan zen. Bååth-Holmberg eskolaren etxeko ekonomiaren irakaskuntza gainbegiratzeaz arduratu zen, eta emakumezko ikasleei zuzendutako ikastaro bereziak ematen hasi zen. Herri-hezkuntzaren alorreko pertsonaia nabarmenak bihurtu ziren biak, eta hezkuntza, gizarte eta kultura gaiei buruzko eztabaidetan aktiboki parte hartu zuten. 36 urtez zuzendu zuten eskola hori.

Bååth-Holmberg idazle oparoa izan zen. Fikziozko hainbat lan idatzi zituen, besteak beste, Pepita och andra berättelser ipuin bilduma (1899), eta I häfdernas hall: Verklighetsagor för de unga (1900). Ipar Europaren gaineko bidaldi-liburuak eta Giuseppe Garibaldi eta Karlos XV.a bezalako pertsonaia ospetsuen biografiak ere idatzi zituen.

Itzultzaile gisa ere oso ezaguna egin zen eta lan ugari itzuli zituen norvegieratik, danieratik eta alemanetik suedierara. Bere itzulpenik ezagunena Härlig är jorden erlijio ereserkia da.

Literaturak eta prentsak moral publikoan izandako eragin negatiboaren aurka borrokatu zen eta 1908an artikulu bat argitaratu zuen Stockholms Dagblad egunkarian. Hurrengo urtean, Suediako Kultura Moralaren Elkarte Nazionala sortu zuen senarrarekin batera. Sortu zenetik, elkarteak eragin handia izan zuen gizartean, argitalpenak eginez, hitzaldiak emanez eta Förädlande folknöjen izeneko programa bat eskainiz. Bååth-Holmberg ezinbesteko figura bihurtu zen elkartean, presidente eta gero idazkari gisa arituz. Garai hartan, På Vakt aldizkariarako idatzi zuen, literaturaren modernitatea kritikatuz. Bere proposamenez, 1919an ospatu zen lehen aldiz Amaren Eguna Suedian.

 Lanak 

 Fikzioa 

 Erlijio ereserkiak 

 Härlig är jorden (Bernhard Severin Ingemannen ereserkiaren itzulpena, 1884)

 Bestelako lanak 

 Editore gisa 

 400 sånger (1886-1887)
 Folkets tidskrift (1886-1887)
 Nordiska öresbiblioteket (1904-1906)
 Småhemmens kalender (1904-1909)

 Erreferentziak 

 Kanpo estekak 

Kategoria:Malmötarrak
Kategoria:Suediako ipuingileak
Kategoria:Emakume ipuingileak
Kategoria:Suediako fikzioz kanpoko idazleak
Kategoria:Biografoak
Kategoria:Suedierazko idazleak
Kategoria:XIX. mendeko emakume idazleak
Kategoria:XX. mendeko emakume idazleak
Kategoria:Suediako itzultzaileak
Kategoria:Emakume itzultzaileak
Kategoria:Suediako irakasleak
Kategoria:Emakume irakasleak
Kategoria:Suediako aktibistak
Kategoria:Emakume aktibistak
Kategoria:Stockholmen hildakoak